钦定古今图书集成/历象汇编/乾象典/第096卷 > 朱子语类 > 《火赋》晋·潘尼
## 钦定古今图书集成/历象汇编/乾象典/第096卷 > 朱子语类 > 《火赋》晋·潘尼

“览天人之至周，嘉火德之为贵，含太阳之灵晖，体淳
刚之正气，先圣仰观，通神悟灵，穷物尽数，研几至精，
形生于未兆，声发于无象，尽之不得其根，听之不闻
其响，来则莫见其迹，去则不知其往，似大道之未离，
而元气之灏瀁，故能博赡群生，资育万类，盛而不暴，
施而不费，其变无方，其用不匮，钻燧造火，陶冶群形”，
协和五味，革变膻腥。酒醴烹饪，于斯获成。尔乃狄牙
典膳，百品既陈。和羹《酋醳》，旨酒𬪩醇。烹鼋煮鼍，灼龟
臛鳞。乃若流金化石，铄铁融铜。造制戎器，以戒不恭。
砥炼兵械，整饰军容。四海康乂，边境无寇。韬弓戢剑，
解甲释胄。销镝为耒，铸戈为耨。战士反于耕农，戎马
放乎外厩。及至焚野燎原，一火赫曦。“林木摧拉，沙砾
并糜，腾光绝览，云散霓披。”遂及冲风激扬，炎光奔逸，
元烟四合，云蒸雾萃。山陵为之崩弛，川泽为之涌沸。
去若风驱，疾如电逝，纷纶纡转，倏忽横厉，萧条长空，
野无孑遗。无隰不灰，无坰不毙。震响达乎八冥，流光
烛乎四裔，榛芜既除，九野谧清。荡枝瘁于凛秋，候来
春而改生。其扬声发怒，则雷电之威也；明照远鉴，则
日月之晖也；甄陶品物，则造化之制也；济育群生，则
天地之惠也。是以上圣人拟火以制礼，郑侨据猛以
立政，功用关乎古今，勋绩著乎百姓。